bluuebunny/crossref_metadata_2025 huggingface dataset:
Το "οικιστικό απόθεμα" στη μετασοσιαλιστική Κεντρική - Ανατολική Ευρώπη
Authors: Ιορδανίδου Ιωάννα
Published: September 2021

Κύριο στόχο της έρευνας αποτελεί η διερεύνηση μορφών επέμβασης αναβάθμισης και επανάχρησης μιας συγκεκριμένης ομάδας κτιρίων σε χώρες της Ευρώπης, που χαρακτηρίζεται ως «οικιστικό απόθεμα». Το οικιστικό απόθεμα αποτελεί προϊόν νέων μαζικών προγραμμάτων οικιστικής κατασκευής, στα οποία κυριαρχούν οι προκατασκευασμένες τεχνολογίες, πράγμα το οποίο συνεπάγεται έλλειψη τεχνικής ποιότητας κατά τη διάρκεια της κατασκευής. Το απόθεμα εμφανίζεται περισσότερο στα μεγάλα αστικά κέντρα και σε πόλεις οι οποίες επιλέχθηκαν ως βιομηχανικά κέντρα. Η έρευνα ξεκινά με αναφορές σε βιβλιογραφικές πηγές, μέσα από τις οποίες περιγράφεται η έννοια του οικιστικού αποθέματος ως προϊόν της κοινωνικής κατοικίας. Οι περιοχές μελέτης του οικιστικού αποθέματος, εμφανίζεται σε επιλεγμένες χώρες του «τόξου» της Κεντρικής Ευρώπης (Τσεχία, Σλοβακία και Ουγγαρία) και της Ανατολικής Ευρώπης (Ρουμανία και Βουλγαρία). Κύριο πεδίο της έρευνας θα αποτελέσει η πρωτεύουσα της Βουλγαρίας, η Σόφια, εστιάζοντας στο οικιστικό της απόθεμα από τα χρόνια του Σοσιαλιστικής Δημοκρατίας και της μεταπολίτευσης μέχρι σήμερα. Η έρευνα θα στηριχτεί στον εντοπισμό βιβλιογραφικών πηγών, στην τυπολογία και τις μεθόδους κατασκευής των οικιστικών συγκροτημάτων, καθώς και την διερεύνηση της «συμπεριφοράς» τους στον ευρύτερο αστικό ιστό της πόλης. Βασικό παράγοντα στον καθορισμό συγκεκριμένων περιοχών έρευνας της Ευρώπης, αποτελεί το κοινωνικό - πολιτικό πλαίσιο που επικρατούσε στις χώρες αυτές κατά τη διάρκεια του σοσιαλισμού. Ήταν αυτό το οποίο συντέλεσε καταλυτικά στη δημιουργία του δομημένου περιβάλλοντος και καλούμαστε να ερευνήσουμε σήμερα. Συνοψίζοντας, θα λέγαμε πως η έρευνα στηρίζεται στη διαχείριση του οικιστικού αποθέματος, την κοινωνική και οικονομική του λειτουργία μέχρι σήμερα μέσα από μια ιστορική αναδρομή.
Nuclear spectroscopic techniques for studying biological systems at ISOLDE
Authors: Παλλάδα Σταυρούλα
Published: September 2021

Στην παρούσα διδακτορική διατριβή μελετήθηκαν τρεις διαφορετικές τεχνικές φασματοσκοπίας οι οποίες εφαρμόστηκαν σε υγρά, στερεά και βιολογικά δείγματα. Πιο συγκεκριμένα η διαταραγμένη γωνιακή συσχέτιση της τεχνικής γ-ακτίνων (PAC), ο πυρηνικός μαγνητικός συντονισμός και η τεχνική του β-NMR. Οι τεχνικές PAC και β-NMR είναι δύο πολύ ευαίσθητες φασματοσκοπικές τεχνικές, εν μέρει λόγω της χρήσης ραδιενεργών ισοτόπων. Ωστόσο, δεν χρησιμοποιούνται πολύ συχνά μεταξύ των βιοεπιστημόνων λόγω της χρήσης ραδιενεργών ισοτόπων βραχύβιας διάρκειαςπου απαιτούν on-line παραγωγή και την πολυπλοκότητα των πειραματικών ρυθμίσεων που απαιτούνται. Το συμβατικό NMR από την άλλη πλευρά είναι μια από τις πιο διαδεδομένες και ευέλικτες τεχνικές για τη μελέτη της δομής και της δυναμικής των βιοχημικών συστημάτων, αλλά στερείται ευαισθησίας. Οι τρεις τεχνικές ανήκουν στην οικογένεια των αλληλεπιδράσεων της υπέρλεπτης υφής . Επιτρέπουν τη μέτρηση των αλληλεπιδράσεων των εξωπυρηνικών ηλεκτρικών και μαγνητικών πεδίων με τις πυρηνικές ροπές του συνόλου υπό μελέτη πυρήνων. Έτσι, μπορούν να δώσουν πληροφορίες για την τοπική δομή καιδυναμική για διαφορετικές χρονικές κλίμακες των διερευνηθέντων συστημάτων.
Επίμαχα ζητήματα στη σύγχρονη ιστορία
Authors: Κοσμάς Βασίλειος
Published: September 2021

Η παρούσα διατριβή αφορά στην αξιοποίηση των επίμαχων ζητημάτων στη διδασκαλία της Ιστορίας στη δευτεροβάθμια εκπαίδευση. Τις τελευταίες δεκαετίες τα επίμαχα ζητήματα έχουν προταθεί με σκοπό την ανάπτυξη της πολιτότητας. Στην ιστορική εκπαίδευση χρησιμοποιούνται για διάφορους σκοπούς. Αυτή η μελέτη διερευνά την επίδραση των επίμαχων ζητημάτων στην καλλιέργεια της ιστορικής σκέψης και των δευτεροβάθμιων ιστορικών εννοιών. Επίσης, εδράζεται σε μια εκτεταμένη βιβλιογραφία σχετικά με τις ιδέες των διδασκόμενων για τις διαφορετικές αφηγήσεις, τον τρόπο διαχείρισης αντικρουόμενων πηγών και, επομένως, τις αντιλήψεις τους για τoν επιστημολογικό χαρακτήρα της Ιστορίας. Σκοπός της μελέτης ήταν να διερευνήσει αν μια δομημένη, πολυπρισματική διδασκαλία ενός επίμαχου ζητήματος, που εστιάζει στην επιστημική φύση της Ιστορίας και αξιοποιεί παιχνίδια ρόλων και διαφορετικές πηγές, θα μπορούσε να συμβάλλει στην ανάπτυξη της ιστορικής σκέψης. Το ιστορικό πλαίσιο αφορούσε στον εμφύλιο της δεκαετίας του 1940 και, ειδικότερα, σε μία αμφιλεγόμενη πτυχή του, τις μετακινήσεις παιδιών της βόρειας Ελλάδας από τις δύο αντίπαλες πλευρές. Η έρευνα είχε ημι-πειραματικό σχεδιασμό και διεξάχθηκε σε τρία γυμνάσια του νομού Ξάνθης την άνοιξη του 2017 και 2018. Το δείγμα αποτελούνταν από 94 μαθητές και μαθήτριες της Γ΄ Γυμνασίου. Για την καταγραφή των ιδεών τους χρησιμοποιήθηκαν κυρίως τρία εργαλεία: α) γραπτοί έλεγχοι πριν και μετά την παρέμβαση, β) ηχογραφήσεις των διδασκαλιών και γ) συνεντεύξεις επιλεγμένων μαθητών. Η ποιοτική και ποσοτική ανάλυση των δεδομένων οδήγησε στα εξής ευρήματα: α) το πεδίο των ιδεών των μαθητών είναι σύνθετο και τα μοντέλα ιστορικής σκέψης οφείλουν να είναι ευέλικτα και προσαρμόσιμα στις ιδιαιτερότητες του θέματος και των πηγών, β) μία δομημένη διδασκαλία με έμφαση στη διαδικαστική γνώση μπορεί να συμβάλει στην εκλέπτυνση των ιστορικών δεξιοτήτων αρκετών μαθητών ως έναν βαθμό. Συμπερασματικά, προτείνεται ένα καλύτερα δομημένο πρόγραμμα σπουδών και μια συστηματική επιμόρφωση του διδακτικού προσωπικού στην καλλιέργεια των δευτεροβάθμιων εννοιών με μαθητοκεντρικές στρατηγικές.
Μεταβολές των παραμέτρων της θρομβοελαστογραφίας στα νεογνά με περιγεννητική υποξία-ασφυξία και πιθανή χρήση της μεθόδου ως προγνωστικός και θεραπευτικός δείκτης στα νεογνά αυτά
Authors: Κωνσταντινίδη Αικατερίνη
Published: September 2021

Εισαγωγή: Η περιγεννητική υποξία-ασφυξία προκαλεί άλλοτε άλλου βαθμού υποξαιμία, ισχαιμία και τελικά μεταβολική οξέωση. Η μειωμένη παροχή αίματος και οξυγόνου στους ιστούς διαταράσσει τη λειτουργία όλων των οργάνων του σώματος. Η επίδραση αυτών των παραγόντων στη λειτουργία του ήπατος και στο μυελό των οστών οδηγεί σε αυξημένη κατανάλωση αιμοπεταλίων και κάποιων παραγόντων πήξης, με αποτέλεσμα να επιβαρύνεται περαιτέρω το ήδη ανώριμο νεογνικό αιμοστατικό σύστημα. Έτσι η περιγεννητική υποξία συνδέεται με αυξημένο κίνδυνο διαταραχών της πήξης, η πρόληψη - ει δυνατόν - και έγκαιρη αντιμετώπιση των οποίων έχει μεγάλη σημασία. Η θρομβοελαστομετρία (ΤΕΜ), η οποία είναι μια ιξωδοελαστική μέθοδος που εκτιμά τη δυναμική της διαδικασίας της πήξης στο σύνολο της, θα μπορούσε να αποτελέσει ένα αξιόπιστο εργαλείο για τη μελέτη της κατάστασης της αιμόστασης στα νεογνά με περιγεννητική υποξία. Σκοπός της μελέτης αυτής ήταν η αξιολόγηση του αιμοστατικού προφίλ των νεογνών με περιγεννητική υποξία μέσω των μεταβολών των παραμέτρων της δοκιμασίας TEM-EXTEM καθώς επίσης και η αξιολόγηση της μεθόδου ως θεραπευτικού και προγνωστικού δείκτη για τα νεογνά αυτά. Μέθοδος και υλικό: Συνολικά μελετήθηκαν 164 νεογνά με περιγεννητική υποξία-ασφυξία, που νοσηλεύτηκαν στη ΜΕΝΝ του Γενικού Νοσοκομείου Νίκαιας. Τους μάρτυρες αποτέλεσαν 273 υγιή νεογνά που γεννήθηκαν στο Μαιευτήριο του ίδιου νοσοκομείου. Τα πάσχοντα νεογνά χωρίστηκαν σε δύο υποομάδες: 1) 16 νεογνά με περιγεννητική ασφυξία (σύμφωνα με τον ορισμό της AAP και του ACOG) και 2) 148 νεογνά με εμβρυϊκή δυσπραγία/stress. Σε όλα τα νεογνά της μελέτης καταγράφηκαν τα δημογραφικά τους στοιχεία, κλινικά χαρακτηριστικά και αποτελέσματα εργαστηριακών εξετάσεων. Υπολογίστηκε το SNAPPE score (Score for Neonatal Acute Physiology Perinatal Extension) τις πρώτες 12 ώρες νοσηλείας και πραγματοποιήθηκε η δοκιμασία TEM-EXTEM μέχρι το 3ο 24ωρο νοσηλείας. Αποτελέσματα: Σε όλα τα υποξικά νεογνά παρατηρήθηκε υποπηκτικό προφίλ, το οποίο εκφράστηκε με σημαντικά παρατεταμένα CT, CFT και μειωμένα τα A10, A20, A30, a angle και MCF σε σχέση με τα υγιή νεογνά. Οι παράμετροι EXTEM ανέδειξαν πιο έντονο υποπηκτικό προφίλ στα νεογνά με περιγεννητική ασφυξία σε σχέση με τα νεογνά με stress. Επίσης στα νεογνά με υποξία παρατηρήθηκε σημαντική συσχέτιση μεταξύ των παραμέτρων EXTEM και των δεικτών της ηπατικής και νεφρικής λειτουργίας (SGOT, LDH, ALBUMIN και Cr αντίστοιχα), των αιμοπεταλίων και των εμπύρηνων ερυθρών αιμοσφαιρίων. Τέλος όλες οι παράμετροι EXTEM παρουσίασαν συσχέτιση με το SNAPPE score και τη θνησιμότητα των νεογνών με υποξία. Συμπέρασμα: Το υποπηκτικό προφίλ το οποίο προέκυψε από τις μετρήσεις των παραμέτρων EXTEM στα υποξικά νεογνά, φαίνεται ότι μπορεί να αποτελέσει ένα χρήσιμο βιοδείκτη για την πρώιμη ανίχνευση των διαταραχών της αιμόστασης σε αυτά τα νεογνά, ενώ ταυτόχρονα ο βαθμός υποπηκτικότητας ίσως σχετίζεται με τη βαρύτητα της υποξίας.
Η διδακτική της Ιστορίας μέσω της δραματικής τέχνης στη διαπολιτισμική εκπαίδευση των μαθητών της Δ΄ Δημοτικού
Authors: Δημητριάδης Δημήτριος
Published: September 2021

Το βασικό θέμα που πραγματεύεται η διδακτορική διατριβή είναι ο τρόπος σύνδεσης της διδακτικής της ιστορίας με τη διαπολιτισμική εκπαίδευση των μαθητών ώστε να μπορεί να ανταποκριθεί το μάθημα στο σχολικό πολυπολιτισμικό περιβάλλον της Ελλάδας του 21ου αιώνα. Η διατριβή αποτελείται από δύο συστατικά μέρη, το Θεωρητικό Σκέλος και το Ερευνητικό Σκέλος. Το Θεωρητικό Σκέλος εστιάζει στη διερεύνηση του βαθμού στον οποίο η σχολική Ιστορία στην Πρωτοβάθμια Εκπαίδευση συνδέεται ή μη με την καλλιέργεια δεξιοτήτων, που θα βοηθήσουν τους μαθητές να μετεξελιχθούν ως πολίτες εντός του σύγχρονου πολυπολιτισμικού περιβάλλοντος. Διερευνώνται διεξοδικά ο τρόπος προσέγγισης των εννοιών της ετερότητας, του χώρου και του χρόνου στα σχολικά εγχειρίδια και τα αναλυτικά προγράμματα,η ιστορική συνείδηση που αναπτύσσουν Έλληνες εκπαιδευτικοί και μαθητές και η επίσημη εκπαιδευτική πολιτική που ακολουθείται για τη διδασκαλία της σχολικής Ιστορίας. Στο δεύτερο μέρος του Θεωρητικού Σκέλους αναπτύσσονται προτάσεις για την προσέγγιση των εννοιών της ετερότητας, του χώρου και του χρόνου με βάση κατευθύνσεις της Νέας Διδακτικής της Ιστορίας και για τον τρόπο εφαρμογής τεχνικών θεάτρου και δράματος στη σχολική Ιστορία με στόχο τη σύνδεσή της με τη διαπολιτισμική εκπαίδευση των μαθητών. Στο ερευνητικό μέρος περιγράφεται η πειραματική έρευνα που εφαρμόστηκε σε μαθητές της Δ΄ τάξης Δημοτικού. Η έρευνα βασίζεται σε μία πειραματική παρέμβαση στην οποία το περιεχόμενο των κεφαλαίων 20-27 του σχολικού εγχειριδίου προσεγγίζεται με βάση τις κατευθύνσεις της Νέας Διδακτικής της Ιστορίας μέσω της χρήσης τεχνικών θεάτρου και δράματος για τη διδασκαλία τους. Η έρευνα πραγματοποιήθηκε το σχολικό έτος 2014-2015. Τα αποτελέσματα έδειξαν ότι οι μαθητές που παρακολούθησαν την παρέμβαση βελτίωσαν τη στάση τους απέναντι στο εθνοπολιτισμικά διαφορετικό, ανέπτυξαν διαφυλετικές φιλίες, βελτίωσαν τη συνεργασία μεταξύ τους εντός της σχολικής τάξης, ανέπτυξαν μία λιγότερο ελληνοκεντρική, τελολογική και γεγονοτολογική ιστορική συνείδηση και αντιμετώπισαν κριτικά το φαινόμενο του πολέμου. Προέκυψε το συμπέρασμα βάσει αποτελεσμάτων, ότι το μάθημα της Ιστορίας συνδέεται με την ανάπτυξη διαπολιτισμικών δεξιοτήτων των μαθητών.
Συστηματική και οικολογία μικροφυκών από παράκτια μεταβατικά οικοσυστήματα της Δυτικής Ελλάδος (Ιονίου)
Authors: Χαντζηστρούντσιου Ξανθή
Published: September 2021

Αντικείμενο της Διατριβής είναι η μελέτη στελεχών του φυτοπλαγκτού με οικολογική και ταξινομική σημασία από μεταβατικού τύπου υδατικά συστήματα της Δ. Ελλάδος, μέσω μιας πολυπαραγοντικής προσέγγισης. Παράλληλα διερευνήθηκε και η δυνατότητα αξιοποίησής τους σε εφαρμοσμένο επίπεδο. Μελετήθηκαν στελέχη απομονωμένα από το λιμνοθαλάσσιο σύστημα Μεσολογγίου-Αιτωλικού αλλά και στελέχη κατατεθειμένα στην Τράπεζα Στελεχών Μικροφυκών του Ε.Κ.Π.Α. προερχόμενα από διάφορες λιμνοθάλασσες τη Ελλάδος. Οι οργανισμοί που μελετήθηκαν περιλαμβάνουν 5 στελέχη του γένους Tetraselmis και 25 στελέχη που εμφανίζουν συγγένεια με το είδος  Dunaliella salina . Τα στελέχη <ι> Tetraselmis  μελετήθηκαν με μεθόδους κλασικής ταξινόμησης (φωτονική και ηλεκτρονική μικροσκοπία), μεθόδους μοριακής φυλογένεσης και με βιοχημικές μεθόδους ανάλυσης του προφίλ των λιπαρών οξέων τους. Τα στελέχη  D. salina  μελετήθηκαν με μεθόδους κλασικής ταξινόμησης καθώς και με βιοχημικές μεθόδους. Οι τελευταίες περιλαμβάνουν δύο σειρές πειραμάτων καταπόνησης με αυξημένη αλατότητα ώστε να διερευνηθεί η επίδραση αυτής στην παραγωγή β-καρωτενίου στα κύτταρα των στελεχών και να αξιολογηθεί η πιθανότητα χρήσης τους σε βιομηχανικές εφαρμογές. Τα στελέχη Tetraselmis τοποθετήθηκαν στο είδος  Tetraselmis verrucosa f.  rubens, και παρουσίασαν ενδιαφέρουσα ενδοειδική ποικιλομορφία εμφανίζοντας διαφορές τόσο στη μορφολογία όσο και στη βιοχημεία τους. Τα στελέχη  D. salina μετονομάστηκαν σε D. cf. salina δεδομένου ότι τα αποτελέσματα ταξινόμησής τους ήταν αμφιλεγόμενα. Βάσει των αποτελεσμάτων αυτών πραγματοποιήθηκε αξιολόγηση του μορφολογικού συστήματος ταξινόμησης των αλόφιλων ειδών του γένους Dunaliella με τη χρήση βιοχημικών κριτηρίων, τα οποία φαίνεται πως δεν επαρκούν για την αδιαμφισβήτηση διάκριση μεταξύ των ειδών του γένους αν και αποτελούν σημαντικό στοιχείο διάκρισης σε ενδο-ειδικό επίπεδο. Τα αποτελέσματα των πειραμάτων αλατότητας αλλά και της μοφολογικής παρατήρησης υποστηρίζουν την πολυμορφικότητα του είδους  D. salina ενώ παράλληλα αναδεικνύουν ορισμένα από τα μελετηθέντα στελέχη ως κατάλληλους υποψηφίους προς χρήση στη σχετική βιομηχανία παραγωγής β-καρωτενίου. Μέσω των αποτελεσμάτων και της αξιολόγησης αυτών αναδεικνύεται η ενδοειδική ποικιλότητα των καλλιεργούμενων πληθυσμών αντιπροσώπων του φυτοπλαγκτού μεταβατικών οικοσυστημάτων σε ταξινομικό, οικολογικό και βιοχημικό επίπεδο, καθώς και τη αναγκαιότητα για αναθεώρηση και αναβάθμιση των των υπαρχουσών ταξινομικών συστημάτων για την μελέτη των οργανισμών αυτών με τη χρήση πολυπαραγοντικών προσεγγίσεων που περιλαμβάνουν κλασικές, μοριακές και βιοχημικές μεθόδους και επιτρέπου τόσο τον πλήρη χαρακτηρισμό των μελετούμενων στελεχών αλλά και την πιθανή εκμετάλλευσή τους σε βιομηχανική κλίμακα.
Η γεωγραφική διάσταση των γεωδεδομένων των εθνικών απογραφών πληθυσμού
Authors: Καλογερόπουλος Κλεομένης
Published: September 2021

Η παρούσα διατριβή πραγματοποιεί ένα χρονικό άλμα στο παρελθόν και προσπαθεί να ανασύρει και να αποκωδικοποιήσει αριθμούς που κρύβονται μέσα σε παλιά βιβλία των Εθνικών Απογραφών Πληθυσμού της Ελλάδας, καθώς παράλληλα επιχειρείται και μια ιστοριογεωγραφική τους ανάλυση. Συνεπώς, πρώτον πραγματοποιείται οργάνωση σε βάση δεδομένων αυτών των αριθμών. Οι αριθμοί αυτοί αφορούν τον πληθυσμό ανά επαρχία της ελληνικής επικράτειας από καταβολής του ελληνικού κράτους έως και σήμερα. Στη συνέχεια, τα δεδομένα αυτά συνδέονται με τις χωρικές μονάδες των επαρχιών και μέσω της σύνδεσης των απογραφών με αυτές δημιουργούνται ουσιαστικά γεωδεδομένα των απογραφών, τα οποία οργανώνονται σε μια γεωχωρική βάση δεδομένων. Το επόμενο βήμα είναι η διαχρονική χαρτογράφηση αυτών των δεδομένων με τη χρήση των Συστημάτων Γεωγραφικών Πληροφοριών και της Γεωπληροφορικής γενικότερα. Επίσης, στην παρούσα διατριβή παρουσιάζεται το ιστορικό των γεωχωρικών υποδομών, αναλύονται τα κύρια χαρακτηριστικά τους και προτείνονται λύσεις αναφορικά με τις σύγχρονες γεωχωρικές υποδομές, που ένας δημόσιος φορέας, όπως μια Στατιστική Υπηρεσία θα πρέπει να αναπτύξει. Επιπρόσθετα, μέσα από αυτές τις υποδομές προτείνονται μεθοδολογίες σύγχρονης διαδικτυακής χαρτογράφησης των δεδομένων της, καθώς επίσης και του τρόπου με τον οποίο θα πρέπει να συλλέγονται τα δεδομένα στο μέλλον κάνοντας χρήση των έξυπνων συσκευών. Οι μεθοδολογίες αυτές, αφενός αξιοποιούν δεδομένα, γεωδεδομένα και χαρτογραφικά υπόβαθρα της Ελληνικής Στατιστικής Αρχής, αφετέρου αξιοποιούνται ώστε να υποστηριχτούν πολιτικές διαχείρισης.
Διερεύνηση και ανάλυση της περιβαλλοντικής ευαισθησίας του κοινού σε περίοδο οικονομικής κρίσης
Authors: Δριμυλή Ευσταθία
Published: September 2021

Στόχο της παρούσας διδακτορικής διατριβής αποτελεί η διερεύνηση των απόψεων των πολιτών για κύρια περιβαλλοντικά προβλήματα που σχετίζονται με τη ζωή στις μεγαλουπόλεις. Τα περιβαλλοντικά προβλήματα στα οποία εστιάστηκε η έρευνα ήταν η διαχείριση του νερού οικιακής χρήσης, η διαχείριση των Αστικών Στερεών Αποβλήτων (ΑΣΑ) και ο τρόπος θέρμανσης και η όχληση από την ατμοσφαιρική ρύπανση. Η επιλογή των περιβαλλοντικών προβλημάτων βασίστηκε στην βιβλιογραφική επισκόπηση, στην βιβλιομετρική ανάλυση, στην τρέχουσα κατάσταση στην Ελλάδα, όσον αφορά την εφαρμογή περιβαλλοντικών πολιτικών, και στην υποχρέωση εκπλήρωσης ευρωπαϊκών υποχρεώσεων. Για την διενέργεια των ερευνών καταρτίστηκαν τα αντίστοιχα ερωτηματολόγια τα οποία απευθύνθηκαν σε μόνιμους κατοίκους της Αττικής. Η διαχείριση του νερού οικιακής χρήσης και η διαχείριση των αποβλήτων συνδέονται με μακροπρόθεσμες περιβαλλοντικές πολιτικές και οι απόψεις του κοινού θεωρούνται πιο ανθεκτικές στο χρόνο. Ως εκ τούτου, οι σχετικές έρευνες πραγματοποιήθηκαν μια χρονιά (2016-2017). Το πρόβλημα της ατμοσφαιρικής ρύπανσης συνδέεται άμεσα με την καύση βιομάζας για οικιακή θέρμανση καθώς και με την τρέχουσα οικονομική κρίση. Στο πλαίσιο αυτό, η συγκεκριμένη έρευνα επιλέχθηκε να επαναληφθεί σε διαφορετικές χρονικές στιγμές (2012-2013, 2014-2015, 2016-2017, 2018-2019) επιτρέποντας τη διερεύνηση της μεταβολής των απόψεων του κοινού στο χρόνο. Επιμέρους στόχους της έρευνας αποτέλεσαν η διερεύνηση της συσχέτισης των μεταβλητών με τα κοινωνικο-οικονομικά χαρακτηριστικά των συμμετεχόντων, ο εντοπισμός κοινών μοτίβων απαντήσεων μεταξύ των εργαλείων της έρευνας, η διερεύνηση των προσδιοριστικών παραγόντων σε βασικές παραμέτρους των περιβαλλοντικών πολιτικών καθώς και η διερεύνηση της ανθεκτικότητας των απόψεων των πολιτών στο χρόνο. Για την ανάλυση των δεδομένων χρησιμοποιήθηκαν στατιστικές μέθοδοι επεξεργασίας (περιγραφική στατιστική, έλεγχος ανεξαρτησίας χ2, ανάλυση διασποράς μιας κατεύθυνσης, ανάλυση κύριων συνιστωσών, διωνυμική λογιστική παλινδρόμηση). Από τα αποτελέσματα της έρευνας προέκυψε ότι η έλλειψη νερού δεν αποτελεί σημαντικό περιβαλλοντικό πρόβλημα, σε αντίθεση με τη διαχείριση των ΑΣΑ και την όχληση από την ατμοσφαιρική ρύπανση. Το εκπαιδευτικό επίπεδο έχει σημαντική επίδραση στις περιβαλλοντικές και κοινωνικές παραμέτρους της διαχείρισης του νερού και των ΑΣΑ ενώ η πολιτική τοποθέτηση στις οικονομικές παραμέτρους των περιβαλλοντικών προβλημάτων. Στην όχληση από την ατμοσφαιρική ρύπανση παρατηρείται μια διαφοροποίηση, καθώς στις περισσότερες μεταβλητές επιδρούν το φύλο, η ηλικία και η οικογενειακή κατάσταση. Για την προώθηση παραμέτρων που άπτονται περιβαλλοντικών πολιτικών (τιμολογιακή πολιτική του νερού, ανακύκλωση, κομποστοποίηση, όχληση από ατμοσφαιρική ρύπανση) είναι σημαντική η ευαισθητοποίηση των πολιτών για τα περιβαλλοντικά θέματα και η ενίσχυση της εμπιστοσύνης στους φορείς σχεδιασμού και υλοποίησης των σχετικών παρεμβάσεων.
Επίδραση καταπονήσεων στην ποιότητα και συντηρησιμότητα καρπών ροδακινιάς και ελιάς
Authors: Πλιακώνη Ελένη
Published: September 2021

Στην παρούσα εργασία μελετήθηκε η επίδραση της ελλειμματικής άρδευσης και του ανακλαστικού πλαστικού (με σκοπό τη μείωση χρήσης αρδευτικού νερού και βελτίωση του φωτισμού της κόμης) στην ποιότητα των καρπών ροδακινιάς ‘Royal Glory’, νεκταρινιάς ‘Caldesi 2000’ και συμπύρηνων ροδάκινων ‘Loadel’ και ‘Fortuna’ καθώς και πράσινου καρπού ‘Κονσερβολιάς’ και ‘Χονδρολιάς Χαλκιδικής’ κατά τη συγκομιδή και μετά από ψυχρή συντήρηση για τρεις συνεχόμενες καλλιεργητικές περιόδους 2006, 2007 και 2008. Οι παράμετροι ποιότητας που εξετάστηκαν περιλάμβαναν το βάρος καρπού, το χρώμα φλοιού, τη σκληρότητα σάρκας, την ειδική ηλεκτρική αγωγιμότητα και το ποσοστό ξηρού βάρους, καθώς και τα διαλυτά στερεά συστατικά (ΔΣΣ), την οξύτητα και τα ολικά φαινολικά του χυμού. Επίσης, πραγματοποιήθηκε υποκειμενική εκτίμηση των ζημιών που εμφανίστηκαν από τη χαμηλή θερμοκρασία κατά τη συντήρηση, chilling injury (CI). Τέλος, πραγματοποιήθηκαν μετρήσεις εκτίμησης παραγωγής των δένδρων και μετρήσεις ηλιακής ακτινοβολίας (UV και PAR) στην κατώτερη κόμη των δένδρων. Η εφαρμογή των διαφορετικών μεταχειρίσεων επηρέασε διαφορετικά την ποιότητα των καρπών των διαφορετικών ειδών και ποικιλιών που μελετήθηκαν, αλλά δεν έδειξε να επηρεάζει αρνητικά την παραγωγή τους. Γενικά η ποιότητα των καρπών βελτιώθηκε με τις διαφορετικές μεταχειρίσεις που εφαρμόστηκαν, αλλά μειώθηκε η συντηρησιμότητα τους. Οι επιμέρους για κάθε ποικιλία μεταβολές λόγω των μεταχειρίσεων και της συντήρησης περιγράφονται σε αντίστοιχα κεφάλαια. Παράλληλα, μελετήθηκε η επίδραση της ελλειμματικής άρδευσης και του ανακλαστικού πλαστικού εδαφοκάλυψης στη συγκέντρωση των βιοενεργών ουσιών μόνο στα νεκταρίνια ‘Caldesi 2000’ στη συγκομιδή και κατά την ψυχρή συντήρηση για δύο έτη (2007, 2008). Ο διαχωρισμός των ουσιών πραγματοποιήθηκε με χρωματογραφία αντίστροφης φάσης (HPLC-DAD) και η ποιοτική ανάλυση των ουσιών με χρωματογραφία μάζας (HPLC-MS-MS). Οι επιμέρους ομάδες των φαινολικών ουσιών που περιέχονται στο εδώδιμο τμήμα (σάρκα και φλοιός) των νεκταρινιών ‘Caldesi 2000’ αποτελούνται κυρίως από προανθοκυανιδίνες, σε μικρότερη συγκέντρωση φαινολικά οξέα και, σε πιο μικρές συγκεντρώσεις, φλαβονόλες και ανθοκυανιδίνες. Συμπερασματικά, θα μπορούσαμε να πούμε ότι βελτιστοποιώντας τις καλλιεργητικές πρακτικές - εξοικονόμηση αρδευτικού νερού και εφαρμογή ανακλαστικού πλαστικού- μπορούμε να αυξήσουμε τη συγκέντρωση των φαινολικών ουσιών στα νεκταρίνια έχοντας σαν αποτέλεσμα παραγωγή καρπών υψηλής διατροφικής αξίας.
Ζητήματα αρχαιολογικής θεωρίας και ψηφιοποίησης ανασκαφικών δεδομένων
Authors: Καλογερόπουλος Κωνσταντίνος
Published: September 2021

Στην παρούσα διατριβή επιχειρείται μέσω της ανάγνωσης γενικών και ειδικών ζητημάτων της αρχαιολογικής θεωρίας, η καταγραφή εκείνων των στοιχείων που μπορούν να αξιοποιηθούν από τη σύγχρονη τεχνολογία για την πλήρη καταγραφή των δεδομένων που προκύπτουν από την ανασκαφική διαδικασία. Επιπλέον, επιχειρείται η διαμόρφωση σχετικού λογισμικού (software) και σχεσιακής βάσης δεδομένων (relational database), που μπορούν να χρησιμοποιηθούν στο πεδίο ως εργαλεία εισαγωγής πρωτογενών δεδομένων και εξαγωγής πληροφοριών –οπτικοποιημένων ή μη- και στατιστικών στοιχείων σχετικών με τη διαδικασία της ανάλυσης και εξαγωγής συμπερασμάτων, έως την τελική δημοσίευση του ανασκαφικού έργου. Με κεντρικό άξονα το ανασκαφικό ημερολόγιο ως βασικό εργαλείο καταγραφής της στρωματογραφικής αλληλουχίας, η παρούσα διατριβή επεκτείνεται σε διεπιστημονικά ζητήματα της αρχαιολογικής θεωρίας που σχετίζονται με το πρακτικό έργο της ανασκαφικής μεθοδολογίας, από την επιφανειακή επιθεώρηση, τον σχεδιασμό και τη μελέτη της ανασκαφικής διαδικασίας, έως τη λήψη απόφασης για ανασκαφή και συνεπακόλουθα τη μεταανασκαφική ανάλυση και διαχείριση των καταχωρισμένων δεδομένων που προκύπτουν από την ημερολογιακή καταγραφή και το αρχαιολογικό εργαστήριο. Στη συνέχεια αναλύονται οι παράμετροι και τα εργαλεία δημιουργίας του συστήματος διαχείρισης περιεχομένου (CMS) Digit και αναλύονται οι σχέσεις των πινάκων της βάσης δεδομένων (MySQL), όπως και οι δυνατότητες διασύνδεσης του συστήματος με βιβλιοθήκες οπτικοποίησης δεδομένων (data visualization), στατιστικής ανάλυσης και γεωγραφικών συστημάτων πληροφοριών (GIS). Βάσει των παραπάνω η απαιτούμενη μέθοδος για την ολοκλήρωση μιας τέτοιας έρευνας προσανατολίστηκε στην: 1. Καταγραφή και σύγκριση σύγχρονων και παλαιότερων θεωρητικών τάσεων στο γνωστικό αντικείμενο της αρχαιολογίας. 2. Ανάλυση των βασικών εννοιών που συνθέτουν το εννοιολογικό πλαίσιο του «αρχαιολογικού έργου» 3. Καταγραφή των μεθόδων που χρησιμοποιούνται στο ανασκαφικό έργο. 4. Ανάλυση βασικών εργαλείων που χρησιμοποιούνται για την κατασκευή μιας σχεσιακής βάσης δεδομένων. 5. Συνοπτική περιγραφή της γλώσσας προγραμματισμού και του περιβάλλοντος διαμόρφωσης του χρησιμοποιούμενου λογισμικού. 6. Περιγραφή του τόπου πειραματικής εφαρμογής του λογισμικού στην περίπτωση της ανασκαφής της Κυμισάλας. 7. Αναφορά στη θεωρία πίσω από την ανασκαφή της Κυμισάλας και την κατασκευή του λογισμικού Digit. Για την πρακτική εφαρμογή των παραπάνω αξιοποιήθηκαν δεδομένα από την πανεπιστημιακή ανασκαφή της Κυμισάλας (KARP) υπό τη διεύθυνση του Καθ. Μανόλη Στεφανάκη, του Τμήματος Μεσογειακών Σπουδών και της Δρος Βασιλικής Πατσιαδά της ΕΠΚΑ Δωδεκανήσου.
Η γυναίκα στη Μέση Εκπαίδευση της Κέρκυρας, μέσα από τη δημογραφική αποτύπωση του πληθυσμού του Γυμνασίου Θηλέων Κέρκυρας κατά τα έτη 1945-1976
Authors: Παπαβλασοπούλου Χριστίνα
Published: September 2021

Η συγκεκριμένη μελέτη απετέλεσε μία ιστορική δημογραφική μελέτη, καθώς το θέμα της ήταν η ανάδειξη της θέσης της γυναίκας στη Μέση Εκπαίδευση της Κέρκυρας, μέσα από τη δημογραφική αποτύπωση του μαθητικού και εκπαιδευτικού πληθυσμού του Γυμνασίου Θηλέων Κέρκυρας στην περίοδο 1945-1976. Το μέγεθος του εκπαιδευτικού αυτού πληθυσμού, οι αυξομειώσεις του, τα ιδιαίτερα χαρακτηριστικά του, η χωρική κατανομή και η δυναμική του, σαφώς και εξαρτήθηκαν από το οικονομικό, πολιτικό και πολιτιστικό είναι και γίγνεσθαι της εποχής και μέχρι ένα βαθμό καθορίστηκαν από την κρατούσα κάθε φορά πληθυσμιακή εκπαιδευτική πολιτική. Η καθολικοποίηση της Εκπαίδευσης από τον 19ο αλλά κυρίως στον 20ο αιώνα και η ισότιμη διανομή των μορφωτικών αγαθών, ενώ υπήρξαν βασικά αιτήματα, προσέκρουε σε βασικές μορφές πολυειδών ανισοτήτων πάνω στις οποίες ήταν θεμελιωμένο το κοινωνικό σύστημα του 19ου αιώνα, όπως η αμόρφωτη-ανελεύθερη-απολιτική γυναίκα από τη μία μεριά, και ο μορφωμένος-ελεύθερος-πολιτικός άνδρας από την άλλη ή ότι υψηλό μορφωτικό επίπεδο είχαν μόνο οι εκπρόσωποι της μεγαλοαστικής και μεσοαστικής τάξης, σε αντίθεση με τον αναλφαβητισμό και την αμάθεια των λαϊκών τάξεων. Αυτές κατέστησαν τον αγώνα των γυναικών για την καθολικοποίηση της γυναικείας Εκπαίδευσης στη Δυτική Ευρώπη για την ισότιμη συμμετοχή τους στα μορφωτικά αγαθά κατά τους 19ο και 20ο αιώνα πολύμοχθο, αλλά επιτυχή, εν τέλει. Αυτά τα τα κοινωνικά, οικονομικά, πολιτικά και πολιτιστικά πλαίσια που συνέβαλαν, το καθένα ξεχωριστά, αλλά και συνολικά αλληλεπιδρώμενα, στη διαμόρφωση της κατάστασης, και τη μεταβολή και εξέλιξη του πληθυσμού αυτού από τα μετακατοχικά έως και τα πρώτα μεταπολιτευτικά χρόνια, επιχειρήθηκε να περιγραφούν, να υπολογισθούν, να αναλυθούν και να ερμηνευθούν σε αυτή τη διατριβή.
Αριστερός λαϊκισμός στην εξουσία σε Ευρώπη και Λατινική Αμερική
Authors: Μάρκου Γρηγόριος
Published: September 2021

Σκοπός της διατριβής ήταν η μελέτη του πολιτικού λόγου δυο αριστερών κομμάτων στην εξουσία στην Ευρώπη και τη Λατινική Αμερική, του ΣΥΡΙΖΑ (Ελλάδα) και του Frente para la Victoria του Περονικού Κόμματος Δικαιοσύνης (Αργεντινή) στις αρχές του 21ου αιώνα. Μελετήσαμε τον πολιτικό λόγο και την πολιτική δράση των δύο κομμάτων μετά τις νίκες τους στις εκλογές και τη διαμόρφωση κυβερνήσεων (2015 και 2003, αντίστοιχα), στοχεύοντας να εξετάσουμε τα χαρακτηριστικά του λόγου τους, τη στάση τους απέναντι στο πολιτικό σύστημα, τους θεσμούς και τη δημοκρατία, καθώς και τις προσπάθειες που κατέβαλαν για την υπέρβαση των οικονομικών προβλημάτων. Η περίοδος που τέθηκε υπό εξέταση βρίσκεται σε συνάρτηση με το πλαίσιο της οικονομικής, κοινωνικής και πολιτικής κρίσης που βίωσε η κάθε χώρα. Στην Ελλάδα, μελετήσαμε την περίπτωση του ΣΥΡΙΖΑ μετά το ξέσπασμα της διεθνούς οικονομικής κρίσης. Εστιάσαμε στον λόγο, στην επιτέλεση και στις πολιτικές που εφάρμοσε ο Αλέξης Τσίπρας και το κόμμα του στην εξουσία (2015-2019). Στην περίπτωση της Αργεντινής μελετήσαμε τον κυβερνητικό λόγο, την επιτέλεση και την πολιτική δράση του Νέστορ Κίρσνερ (2003-2007) και της Κριστίνα Φερνάντες ντε Κίρσνερ (2007-2015) μετά την έκρηξη της οικονομικής κρίσης και τις κοινωνικές ταραχές που προκλήθηκαν στη χώρα. Η έρευνα μας βασίστηκε στην θεωρία του Λόγου του Ερνέστο Λακλάου, στην κοινωνικο-πολιτισμική προσέγγιση του Πιέρ Οστιγκί και στην επιτελεστική προσέγγιση του Μπέντζαμιν Μόφιτ.
Information cascades in social networks
Authors: Λήτου Ιουλιάνα
Published: September 2021

Οι διαδικτυακές υπηρεσίες κοινωνικής δικτύωσης (κοινώς αναφερόμενα ως κοινωνικά δίκτυα) καθιστούν εφικτή την σύνδεση μεταξύ ανθρώπων που μοιράζονται κοινά ενδιαφέροντα και την ανταλλαγή πληροφοριών σε ποικιλία θεμάτων. Τα κοινωνικά δίκτυα αξιοποιούνται ως σημαντικά εργαλεία για τη διάδοση ιδεών, πληροφοριών και ειδοποιήσεων μεταξύ των μελών τους. Πληθώρα ατόμων τα έχουν εντάξει στην καθημερινότητά τους και βασίζονται σε αυτά ως κύρια πηγή ενημέρωσης, με πάνω από το 28% των ατόμων να δηλώνουν ότι ενημερώνται κυρίως μέσα από αυτά και ακόμα και τοπικά μέσα μαζικής ενημέρωσης να τα αξιοποιούν για την συλλογή και σύνταξη ειδήσεων. Πέραν της ενημέρωσης τους μέσα από τα δίκτυα, οι χρήστες περαιτέρω μεταδίδουν ενδιαφέρουσες πληροφορίες στους φίλους τους στο δίκτυο. Μια ενδιαφερουσα μελέτη αποκαλύπτει ότι πάνω από το 45.1% των μυνημάτων που δημοσιεύει ένας χρήστης, μεταδίδονται περαίτερω από τους ακόλουθούς τους και περισσότερο από 37.1% μεταδίδονται απο ακόλουθους τετάρτου βαθμού από τον αρχικό χρήστη.Η εκτεταμένη χρήση των Διαδικτυακών Κοινωνικών Δικτύων (OSN) και η ευκολία ανταλλαγής πληροφοριών μέσω των συνεχόμενων μεταδόσεων έχει οδηγήσει στην ανάπτυξη ενδιαφιέροντων προβλημάτων έρευνας, κάποια εκ των οποίων αντιμετωπίζουμε στην παρούσα διατριβή. Συγκεκριμένα, πρώτα εξετάζουμε τη χρήση δικτύων που περιλαμβάνουν πληροφορίες τοποθεσίας ως μηχανισμούς έγκαιρης ειδοποίησης έκτακτης ανάγκης. Παρ'αυτά, κατανοούμε ότι η σωρεία πληροφορίας που διαμοιράζεται στο δίκτυο δεν είναι πάντα έγκυρη. Έτσι, στο δεύτερο μέρος αυτής της διατριβής εξετάζουμε το ζήτημα της έγκαιρης ταυτοποίησης και του περιορισμού της παραπληροφόρησης, επιβάλλοντας την μετάδοση αναιρετικής, έγκυρης πληροφοριας στο δίκτυο. Παρότι η παραπληρόφοριση και η έγκυρη πληροφορία είναι αμοιβαία αποκλειόμενες, δηλαδή παρουσίαζουν ανταγωνιστική συσχέτιση κατά τη μετάδοση τους, παρατηρούμε ότι στην πληθώρα των πληροφοριών που διαχέονται στα δίκτυα παρουσιάζεται ένα ευρύ φάσμα συσχετισμού μεταξύ των πληροφοριών, είτε ανταγωνιστικού, είτε συμπληρωματικού χαρακτήρα. Επομένως, στο τρίτο μέρος της εργασίας εξετάζουμε τον τρόπο με τον οποίο αυτές οι συσχετίσεις επηρεάζουν τη διάχυση πληροφοριών μεταξύ των χρηστών του δικτύου. Τέλος, στο τελευταίο μέρος της παρόυσας διατριβής, εκτιμούμε τη δυναμική φύση της επικοινωνίας μεταξύ των χρηστών των κοινωνικών δικτύων και και πώς αυτή επιδρά τη διάδοση πολλαπλών συσχετισμένων διακτυακών εκστρατειών.
Μελέτη των ορυκτών αμιάντου και τρόποι ανίχνευσης των ινών τους στο περιβάλλον
Authors: Οικονομίδης Σταύρος
Published: September 2021

Η ύδρευση της Θεσσαλονίκης από τα νερά του ποταμού Αλιάκμονα δημιούργησε μία διπλή ανάγκη. Αφενός να καταγραφεί το πρόβλημα σε όλη του την έκταση, αφετέρου να μπορέσει να βρεθεί μία μεθοδολογία μπορεί γρήγορα, οικονομικότερα και με ακρίβεια να παρέχει τις απαραίτητες μετρήσεις. Στο πρώτο μέρος της έρευνας προτείνεται μεθοδολογία βασισμένη στη χρήση Ηλεκτρονικού Μικροσκοπίου Σάρωσης (SEM) ώστε να καλύψει τα παραπάνω ζητήματα. Στο δεύτερο μέρος της έρευνας αυτή η μεθοδολογία αυτή χρησιμοποιείται ώστε να καταγραφεί η πλήρης έκταση του προβλήματος στα νερά του ποταμού Αλιάκμονα, συγκριτικά και επικουρικά με την ισχύουσα μεθοδολογία με χρήση Ηλεκτρονικού ΜΙκροσκοπίου Διερχόμενης Δέσμης (ΤΕΜ). Οι περιοχές με τη μεγαλύτερη συγκέντρωση ινών βρίσκονται κοντά στην περιοχή των ορυχείων αμιάντου στη Μονή Ζιδανίου του Νομού Κοζάνης και εντοπίζονται στα ρέματα που αποστραγγίζουν την περιοχή του ορυχείου καθώς και στα σημεία του ποταμού που διέρχονται κοντά στα στείρα του ορυχείου και κατάντη. Μεγάλες συγκεντρώσεις ινών αμιάντου παρατηρούνται επίσης και στην λίμνη Πολυφύτου. Σε καμία περίπτωση δε βρέθηκαν συγκεντρώσεις μεγαλύτερες από τα όρια ασφαλείας των διεθνών και εθνικών κανονισμών προστασίας της δημόσιας υγείας. Σύγκριση των αποτελεσμάτων μεθοδολογιών οδήγησε σε μεταξύ τους διαφορές στα πλαίσια του στατιστικού σφάλματος. Τα σημεία στα οποία υπερτερεί η χρήση ΤΕΜ αφορούν μικρές ίνες και ακρίβεια στον προσδιορισμό της ορυκτής φάσης, ενώ το SEM υπερτερεί σε ευκολία, οικονομία και χρηστικότητα. Σε μελέτες περιβαλλοντικές ή καταγραφής της κατάστασης το SEM δίνει εξίσου ακριβή αποτελέσματα και προτείνεται η χρήση του.
Η αποτελεσματικότητα προγράμματος θεραπευτικής άσκησης με βάση την ιδιοδέκτρια νευρομυϊκή διευκόλυνση (PNF) στην λειτουργική αποκατάσταση ασθενών μετά από ολική αρθροπλαστική γόνατος
Authors: Φετλής Αντώνιος
Published: September 2021

Σκοπός: σκοπός της έρευνας ήταν να καθορίσει την σχέση ανάμεσα στην εφαρμογή ενός ιδιοδεκτικού προγράμματος αποκατάστασης βασισμένου στην Ιδιοδέκτρια Νευρομυική Διευκόλυνση και τα αποτελέσματά του στους παράγοντες που επηρεάζουν την ποιότητα ζωής, σε ασθενείς που υποβλήθηκαν σε Ολική Αρθροπλαστική Γόνατος. Μεθοδολογία: πληθυσμός της έρευνας ήταν 54 (Ν=54) ασθενείς που υποβλήθηκαν σε ολική αρθροπλαστική γόνατος σε δημόσια νοσοκομεία της Θεσσαλονίκης, το διάστημα 2018-2019. Οι ασθενείς χωρίστηκαν σε δύο ομάδες, μία που ακολούθησε ένα κλασσικό πρωτόκολλο αποκατάστασης (Ν=27) και μία που συμπληρωματικά ακολούθησε κι ένα πρωτόκολλο PNF (Ν=27). Μετρήθηκαν οι βασικοί παράμετροι που καθορίζουν την ποιότητα ζωής με το εργαλείο EUROQUOL 5-D και η λειτουργικότητα του γόνατος με το εργαλείο KOOS. Στατιστική ανάλυση: τα δεδομένα αναλύθηκαν με την χρήση του στατιστικού κριτηρίου t test paired independent samples όπου υπήρξε κανονικότητα και με την χρήση Mann-Whitney U test Wilcoxon όπου δεν υπήρξε. Οι συσχετίσεις καθορίστηκαν με τον συντελεστή Pearson’s r. Αποτελέσματα: Εμφανίστηκε στατιστικά σημαντική σχέση ανάμεσα στα επίπεδα λειτουργικότητας του γόνατος και τις παραμέτρους ποιότητας ζωής και συγκεκριμένα με την κινητικότητα (r -,467 p,000), τα επίπεδα αυτοεξυπηρέτησης ( r-,398 p,003), τα δυσκολίες της καθημερινότητας (r -,410 p,002), τα επίπεδα του πόνου ( r-,470 p,000) και τα επίπεδα άγχους (r -,439 p,001). Τα effect sizes έδειξαν καλύτερη προσαρμογή της πειραματικής ομάδας στο πρόγραμμα αποκατάστασης. Συμπεράσματα: πρόγραμμα αποκατάστασης βασισμένο στην PNF οδήγησε σε στατιστικά σημαντική βελτίωση των παραμέτρων της ποιότητας ζωής.
Effect of the antimicrobial immersion (marination) on the quality and safety of chicken meat
Authors: Λύτου Αναστασία
Published: September 2021

Ο σκοπός της μελέτης αυτής ήταν η διερεύνηση της επίδρασης του μαριναρίσματος στην ποιότητα και την ασφάλεια του κρέατος κοτόπουλου. Αναφορικά με την ποιότητα, εξετάστηκαν διάφορες παράμετροι - όπως οι συνθήκες μαριναρίσματος (χρόνος, θερμοκρασία, είδος μαρινάδας) – που θα μπορούσαν να επηρεάσουν την αντιμικροβιακή δράση των μαρινάδων καθώς και τη συμβολή αυτών στη βελτίωση ή την υποβάθμιση των οργανοληπτικών χαρακτηριστικών (Κεφάλαιο 3 – 3.1). Επιπλέον, εκτιμήθηκε η μικροβιακή συμπεριφορά και η εξέλιξη της αλλοίωσης σε ανεπεξέργαστο στήθος από κοτόπουλο (μάρτυρας) και σε μαριναρισμένο σε μαρινάδες που έχουν ως βάση το χυμό από ρόδι και ακολούθως συντηρημένο σε διαφορετικές θερμοκρασίες για διαφορετικά χρονικά διαστήματα. Παράλληλα με αυτό, προσδιορίστηκαν τα μεταβολικά προϊόντα τόσο των μαριναρισμένων δειγμάτων όσο και του μάρτυρα, με τη χρήση συνδυασμού Αέριας Χρωματογραφίας και Φασματοσκοπίας Μάζας (GC-MS) όσο και Υγρής Χρωματογραφίας Υψηλής Απόδοσης (HPLC) με στόχο την απόκτηση μιας πιο ολοκληρωμένης εικόνας σχετικά με την ποιότητα αυτών των προϊόντων (Κεφάλαιο 3 – 3.2). Ολοκληρώνοντας αυτή την ενότητα πειραμάτων και δεδομένου ότι το μαρινάρισμα σε χυμό από ρόδι είναι μια νέα πρόταση στο πεδίο της γαστρονομίας, πραγματοποιήθηκε μια προσπάθεια ανάπτυξης μοντέλου για τον προσδιορισμό της κινητικής της ανάπτυξης της αερόβιας ολικής μεσόφιλης μικροχλωρίδας και τον προσδιορισμό του χρόνου ζωής κάτω από ισόθερμες και δυναμικές συνθήκες θερμοκρασίας σε φιλέτο από κοτόπουλο μαριναρισμένο σε χυμό από ρόδι (Κεφάλαιο 3- 3.3). Σχετικά με την ασφάλεια των μαριναρισμένων προϊόντων κοτόπουλου, μελετήθηκε η συμπεριφορά πέντε (5) στελεχών Salmonella, κάτω από διάφορες συνθήκες, παρουσία της αλλοιογόνου χλωρίδας. Αυτές οι συνθήκες περιλάμβαναν διαφορετικούς συνδυασμούς θερμοκρασίας συντήρησης, διάρκειας συντήρησης, συστατικών μαριναρίσματος και συγκεντρώσεων του εκάστοτε αντιμικροβιακού παράγοντα (κιτρικό ή οξικό οξύ). Επιπρόσθετα, πραγματοποιήθηκε προσπάθεια ανάπτυξης μοντέλου για τον προσδιορισμό των ορίων αδρανοποίησης και την πρόβλεψη απόκρισης του παθογόνου μικροοργανισμού Salmonella, ενώ ταυτοποιήθηκαν τα στελέχη που κατάφεραν να επιβιώσουν κατά τη διάρκεια της συντήρησης με ανάλυση PFGE (Κεφάλαιο 4). Τέλος, προσδιορίστηκε η ποιότητα (μικροβιολογική και οργανοληπτική) και η ασφάλεια μαριναρισμένων προϊόντων κοτόπουλου από την ελληνική κρεαταγορά. Τα δείγματα εξετάστηκαν για την παρουσία Campylobacter, Salmonella και Listeria monocytogenes, ενώ, μικροβιολογικές αναλύσεις και οργανοληπτική αξιολόγηση έλαβαν χώρα κατά τη διάρκεια της συντήρησης των δειγμάτων στους 4οC για 5 ημέρες παράγοντας χρήσιμα δεδομένα για την ποιότητα των συγκεκριμένων προϊόντων (Κεφάλαιο 5).
A modelling approach for correlated binary outcomes
Authors: Αθανασοπούλου Ιωάννα
Published: September 2021

Σκοπός της παρούσης διατριβής είναι η συμβολή στην μοντελοποίηση της δομής συσχέτισης μεταξύ δυαδικών δεδομένων κοινής ομάδας. Το μοντέλο που αναπτύχθηκε βασίζεται σε μια αναπαράσταση της από κοινού πιθανότητας όπου η συσχέτιση των παρατηρήσεων κάθε ομάδας έχει ενσωματωθεί ως συνάρτηση μιας παραμέτρου και των περιθωριακών πιθανοτήτων των μελών της ομάδας, με το επιστημονικό ενδιαφέρον να επικεντρώνεται στην παράμετρο συσχετισμού καθώς και στους συντελεστές της παλινδρόμησης που αντιστοιχούν στις περιθωριακές πιθανότητες των δυαδικών παρατηρήσεων. Μια κατασκευαστική τεχνική που έχει προταθεί από τους Oman και Zucker χρησιμοποιείται ώστε να οριστούν δυαδικές μεταβλητές με δεδομένες περιθωριακές πιθανότητες και με απλές παραμετρικές δομές για τη συσχέτιση μεταξύ των ζευγών των παρατηρήσεων, οι οποίες προκύπτουν από τις κοινές πιθανότητες των μεταβλητών. Συγκεκριμένα, η παράμετρος που συνδέεται με τη συσχέτιση εκφράζει τη σχετική θέση της από κοινού πιθανότητας ζεύγους παρατηρήσεων μεταξύ της ανεξαρτησίας και της μέγιστης συσχέτισης. Επιπλέον, είναι μια μέθοδος κοινής πιθανοφάνειας που χρησιμοποιεί την αναπαράσταση του Bahadur, η οποία βασίζεται στην αποσύνθεση της από κοινού κατανομής στην κατανομή υπό ανεξαρτησία και σε ένα διορθωτικό παράγοντα που ενσωματώνει τη συσχέτιση εντός των ομάδων. Στο τρέχον πρότυπο θα χρησιμοποιηθεί η προσέγγιση 2ης τάξης, όπου υιοθετείται η υπόθεση των μηδενικών συσχετίσεων τάξης μεγαλύτερης του δύο. Για την εκτίμηση των παραμέτρων του μοντέλου χρησιμοποιούνται Μπεϋζιανές μέθοδοι εκτίμησης MCMC, λόγω δυσκολίας προσέγγισης μέσω αναλυτικών μεθόδων εκτίμησης. Εξετάζονται διάφορα σχήματα μοντελοποίησης της παραμέτρου συσχέτισης με τα πιο αποτελεσματικά από αυτά να είναι το απλό μοντέλο όπου όλες οι ομάδες έχουν κοινή παράμετρο συσχέτισης και το μοντέλο που η παράμετρος συσχέτισης μοντελοποιείται ως συνάρτηση ενός γραμμικού συνδυασμού ανεξάρτητων μεταβλητών. Περαιτέρω μοντέλα έχουν εξεταστεί όπου οι περιθωριακές πιθανότητες επηρεάζονται μέσω τυχαίων επιδράσεων παρατηρήσεως ή ομάδας, ή η παράμετρος συσχετισμού επηρεάζεται από τυχαία επίδραση της ομάδας, αλλά προέκυψαν ζητήματα σύγκλισης. Η απόδοση των μοντέλων εξετάστηκε σε προσομοιωμένα και πραγματικά σύνολα δεδομένων.
Η διαγνωστική αξία της 5-φλουορεσκίνης στην ανίχνευση συμπαθητικών απολήξεων σε μεταστατικό καρκίνο του μαστού, σε ανθρώπινο πτωματικό υλικό
Authors: Σιμάτος Γεώργιος
Published: September 2021

Στην παρούσα έρευνα μελετήθηκαν 42 περιπτώσεις καρκίνου του μαστού με γνωστή μεταστατική νόσο. Με την χρήση της 5- φλουορεσκεΐνης μελετήθηκε η παρουσία των νευρικών συμπαθητικών απολήξεων. Διαπιστώθηκε αυξημένη πυκνότητα της συμπαθητικής νεύρωσης σε σχέση τόσο με αυτή των φυσιολογικών μαστών όσο και με αυτή ασθενών με καρκίνο μαστού και απουσία μεταστατικής νόσου. Ενισχύεται η θεωρία ότι η αλληλεπίδραση συμπαθητικού νευρικού συστήματος και όγκου σχετίζεται με την πρόοδο του καρκίνου. Περαιτέρω μελέτες απαιτούνται για την επιβεβαίωση των ευρημάτων.
Το κράτος στις συνθήκες της σύγχρονης εποχής
Authors: Αναστασιάδου Μερσίλεια
Published: September 2021

Το κυρίως ερώτημα της μελέτης αναφέρεται στο τι είδους κράτος είναι δυνατόν να εφαρμοστεί στην Κύπρο υπό τις παρούσες συνθήκες, το οποίο να είναι βιώσιμο, λειτουργικό, δημοκρατικό και να σέβεται τα ανθρώπινα δικαιώματα και τις ατομικές ελευθερίες για το σύνολο του πληθυσμού. Η εσωτερική διάρθρωση στηρίχθηκε σε μια ανάλυση πέντε αξόνων, που διατρέχουν το σύνολο και των οκτώ κεφαλαίων της μελέτης. Οι άξονες είναι Κράτος – Έθνος – Ομοσπονδοποίηση/Αποεθνικοποίηση – Ταϊβανοποίηση – Κρατική Αποαναγνώριση. Ως μεθοδολογία ανάλυσης επελέγη αφενός ο ιστορικός θεσμισμός. Τούτος αποσκοπεί στο να εντοπίσει ορισμένες στιγμές που λειτούργησαν ως κομβικά σημεία / κρίσιμα σταυροδρόμια. Τα κομβικά σημεία παρουσιάζονται στη μελέτη ως αναπλαισιώσεις του τιθέμενου κατά περίπτωση ως προβλήματος. Η εστίαση αποδίδεται στον παράγοντα εμπέδωσης θεσμικού πλαισίου, που εκ των πραγμάτων αντανακλά και στρατηγικές δρώντων. Επιπλέον η μεθοδολογία στοχεύει στο να παρουσιάσει το πώς οι εντοπισθείσες έξι χρονικές και ποιοτικές αναπλαισιώσεις, λαμβανομένων υπόψη των αντικρουομένων εν προκειμένω στρατηγικών των διαφόρων εμπλεκομένων μερών, συνετέλεσαν στη διαμόρφωση της περαιτέρω πορείας εν είδει τροχιάς εξάρτησης, που εκβάλλει σε παρόντα χρόνο. Η καταγραφή της στρατηγικής των δρώντων αναδεικνύει πώς και σε ποιό βαθμό η πορεία που ακολουθείται συνυφαίνεται προς συγκεκριμένη στρατηγική στόχευση και ποιου δρώντα. Η δεύτερη θεώρηση, αφετέρου, ως ένας μετατεθειμένος φακός προσέγγισης, με την οποία πλαισιώνεται το ζήτημα του κράτους, είναι η δομική βία. Δι’ αυτής της οπτικής επιχειρείται να αναλυθεί το πώς ένα θεσμικό πλαίσιο, το οποίο ενέχει στις δομές του σπέρματα ανισότητας και διακρίσεων ως εκ της μη δημοκρατικής αντίληψης των ατόμων, με συνεπακόλουθο τον περιορισμό δικαιωμάτων και ελευθεριών τους, παραλλήλως προς τις στρατηγικές εξωτερικών πολιτικών κέντρων, είναι ικανό αντί να μειώσει, εν τέλει να επιτείνει το ενδεχόμενο ύπαρξης τάσεων πόλωσης, ένεκα και διαφορετικών εθνικών αναφορών και θρησκευτικών καταβολών, που υφίστανται εγγενώς σε μια ιστορική διαδρομή. Για την απάντηση του κυρίως ερωτήματος της ανά χείρας έρευνας, προτάθηκε ως εργαλείο η εξέταση δύο σεναριακών εκδοχών, η μία εκ των οποίων διαιρείται σε δύο σκέλη, που όμως διακρίνονται για το κοινό τους πυρηνικό στοιχείο. Τούτο είναι η συζήτηση περί της μετεξέλιξης του κράτους από ενιαίο σε ομοσπονδιακής διάρθρωσης. Τα σκέλη παραπέμπουν είτε στην μορφή ομοσπονδίας, είτε στην εκδοχή της συνομοσπονδίας. Η δεύτερη σεναριακή εκδοχή αποδίδεται ως λεκτικό σημαίνον διά του νεολογισμού «ταϊβανοποίηση» στη βιβλιογραφία. Αναφορικά προς την περίπτωση της Κύπρου, το περιεχόμενο της «ταϊβανοποίησης» αναλύεται βάσει παραμετροποίησης και ταξινόμησης σε διακριτές κατηγορίες. Μέσα από τα δύο ενδεχόμενα που παρουσιάζονται, η τελική έκβαση θα μπορούσε να παραπέμπει, προϊόντος του χρόνου, σε μια συνθήκη οιονεί κρατικής αποαναγνώρισης.
Μείωση των μετεγχειρητικών ενδοκοιλιακών συμφύσεων με τη χρήση του methylene blue
Authors: Καρανδρέας Αναστάσιος
Published: September 2021

Στήν παρούσα έρευνα μελετήθηκαν 26 ανθρώπινα πτώματα αλλά λόγω του ότι ήταν νεκροτομικό υλικό δεν μπορέσαμε να μελετήσουμε την προς μελέτη ουσία ''methylene blue'' για τον ρόλο της , στις ενδοκοιλιακές συμφύσεις. Για τον λόγο αυτό χρησιμοποιήθηκαν ως πειραματόζωα θήλεα ποντίκια 40 στον αριθμό τα οποία χωρίσθηκαν σε δυο ομάδες. Από αυτά σε 20 έγινε έκπλυση της περιτοναικής κοιλότητος με φυσιολογικό ορό και 20 με την ουσία πρός μελέτη ''methylene blue''. Όλες οι παρατηρήσεις του ερευνητή τοποθετήθηκαν σε ηλεκτρονική τράπεζα πληροφοριών (DATA) για την ασφαλή εξαγωγή παρατηρήσεων και συμπερασμάτων.
Μεταβολές των αναίμακτων δεικτών διαστρωμάτωσης κινδύνου για αιφνίδιο θάνατο σε ασθενείς με έμφραγμα του μυοκαρδίου και διατηρημένο κλάσμα εξώθησης
Authors: Ξενογιάννης Ιωσήφ
Published: September 2021

Εισαγωγή: Πολλαπλοί αναίμακτοι ηλεκτροκαρδιογραφικοί δείκτες διαστρωμάτωσης κινδύνου (ΑΔΔΚ) για αιφνίδιο καρδιακό θάνατο έχουν προταθεί σε μετεμφραγματικούς ασθενείς με διατηρημένο κλάσμα εξώθησης αριστεράς κοιλίας (ΚΕΑΚ). Ωστόσο, παραμένει άγνωστο αν οι δείκτες αυτοί μεταβάλλονται προϊόντος του χρόνου. Σκοπός της μελέτης ήταν η εκτίμηση πιθανών χρονικών μεταβολών που υφίστανται οι εν λόγω δείκτες στη συγκεκριμένη ομάδα μετεμφραγματικών ασθενών. Μέθοδοι: Μελετήσαμε 7 ΑΔΔΚ, όπως αυτοί περιγράφονται στη μελέτη PRESERVE EF, σε 80 μετεμφραγματικούς ασθενείς με ΚΕΑΚ ≥ 40% τουλάχιστον 40 ημέρες μετά την επαναιμάτωση καθώς και ένα χρόνο αργότερα. Αποτελέσματα: Η μέση ηλικία των ασθενών ήταν 56 ± 10 έτη και το 88% ήταν άντρες. Το μέσο ΚΕAK ήταν 50 ± 5%. Ο επιπολασμός 1) των θετικών όψιμων δυναμικών (LPS) σε 45λεπτο ηλεκτροκαρδιογράφημα συγκερασμού σε ηρεμία (28% vs 29%, p=0,860), 2) της εμφάνισης >30 εκτάκτων κοιλιακών συστολών/ώρα (9 % vs 11%, p=0,598), 3) της εμφάνισης μη εμμένουσας κοιλιακής ταχυκαρδίας (9% vs 5%, p=0,349), 4) της τυπικής απόκλισης του RR διαστήματος (SDNN) < 75 msec (4% vs 3%, p=1,000), 5) του διαστήματος QTc > 440 msec (άντρες) ή > 450 msec (γυναίκες) (18% vs 18%, p=1,000), 6) της ικανότητα επιβράδυνσης του καρδιακού ρυθμού (DC) ≤ 4,5 msec και στροβιλισμού του καρδιακού ρυθμού (HRT) ≥0% (έναρξη/onset) και ≤2,5 msec (κλίση/slope) (3% vs 4%, p=1,000) και τέλος, 7) της τιμής του εναλλασσόμενου του κύματος T (T-wave alternans) ≥ 65μV σε δύο κανάλια κατά την 24ωρη ηλεκτροκαρδιογραφική καταγραφή (6% vs 8%, p=0,755) ήταν παρόμοιος κατά τις δύο μετρήσεις. Όσον αφορά στις απόλυτες τιμές των συνεχών μεταβλητών, δεν ανευρέθη καμία στατιστικά σημαντική διαφορά μεταξύ των δύο μετρήσεων. Ωστόσο, 5 ασθενείς (6,3%) χωρίς ΑΔΔΚ κατά την πρώτη εξέταση είχαν τουλάχιστον ένα θετικό ΑΔΔΚ κατά τη δεύτερη εξέταση ενώ 6 ασθενείς (7,5%) με ένα τουλάχιστον ΑΔΔΚ κατά την πρώτη εξέταση δεν είχαν κανένα ΑΔΔΚ κατά τη δεύτερη εξέταση. Συμπέρασμα: Ενώ ο επιπολασμός των ΑΔΔΚ στους μετεμφραγματικούς ασθενείς με διατηρημένο ΚΕΑΚ ήταν παρόμοιος σε επίπεδο πληθυσμού κατά τις δύο μετρήσεις, κάποιοι ασθενείς χωρίς θετικούς ΑΔΔΚ στην πρώτη μέτρηση, ανέπτυξαν θετικούς ΑΔΔΚ μετά από ένα έτος κατά τη δεύτερη μέτρηση, καθώς και το αντίστροφο, καταδεικνύοντας την ανάγκη για επαναληπτική μέτρηση των δεικτών αυτών κατά τον επανέλεγχο των ασθενών.
Αρχιμ. Παρθένιος Κελαϊδής (1830-1905)
Authors: Αυγουστάκης Νικόλαος-Συμέων
Published: September 2021

Η διδακτορική διατριβή διαπραγματεύεται την Εκκλησιαστική και Εθνική δράση του Κρητικού Κληρικού Παρθενίου Κελαϊδή, ο οποίος έζησε μεταξύ των ετών 1830-1905. Γεννήθηκε στο Μουρί Σφακίων και υπήρξε αδελφός της Ιεράς Μονής Γωνιάς. Την περίοδο αυτή των πολλών επαναστάσεων έζησε και έδρασε ο Αρχιμανδρίτης Παρθένιος Κελαϊδής. Έλαβε μέρος και πρωτοστάτησε σε όλες τις επαναστάσεις και τα κινήματα στην Κρήτη από το 1858 μέχρι το 1898. Στη νέα αυτή εποχή όπου υπό τις αρχές του Διαφωτισμού η ιδέα περί εθνικών κρατών άρχισε να επικρατεί στο χώρο των Βαλκανίων και να αμφισβητεί το status quo των πολυεθνοτικών και πολυθρησκευτικών Αυτοκρατοριών, ο Παρθένιος αμφιταλαντευόταν μεταξύ της αυτονομίας της Κρήτης και της απευθείας ενσωμάτωσής της στο ελληνικό εθνικό κέντρο των Αθηνών. Η διακονία του ως Εφημερίου στην Τεργέστη και στο Λιβόρνο, οι σημαντικές του γνωριμίες, η πλούσια φιλανθρωπική του δράση δείχνουν έναν άνθρωπο με ευρύτερες ανησυχίες. Εξελέγη από την Ιερά Επαρχιακή Σύνοδο της Εκκλησίας της Κρήτης, Επίσκοπος Κισάμου και Σελίνου το 1880, αλλά δεν αποδέχτηκε την εκλογή του για να συνεχίσει τον αγώνα που έκανε για την Κρήτη από το Λιβόρνο. Συνέδραμε στην επίλυση σημαντικών εκκλησιαστικών ζητημάτων της Κρήτης, όπως το Επισκοπικό (1880-1882), το Μητροπολιτικό (1897-1900) και το Μοναστηριακό (1900-1903). Αγωνίσθηκε ώστε η Εκκλησία της Κρήτης να μην αποκοπεί από το Οικουμενικό Πατριαρχείο και υπήρξε ακραιφνής βενιζελικός. Με αφορμή την κριτική που άσκησε στον Ύπατο Αρμοστή της Κρητικής Πολιτείας Πρίγκιπα Γεώργιο, λόγω της πολιτικής που εκείνος ασκούσε στο νησί, δόθηκε διαταγή στην Επαρχιακή Σύνοδο της Εκκλησίας της Κρήτης να τον θέσει σε κατ’ οίκον περιορισμό, στην Ιερά Μονή Επανωσήφη Ηρακλείου για δύο χρόνια και στη συνέχεια στην Μονή της μετανοίας του, στην Ιερά Μονή Γωνιάς. Εντούτοις, με την συνδρομή των συγγενών και φίλων του δεν εξέτισε την ποινή του αλλά διέφυγε από τα Χανιά με προορισμό την Αθήνα. Το 1905 κατόπιν πολιτικής διώξεως απεβίωσε στη Σύρο.Ο Παρθένιος Κελαϊδής από το 1866 μέχρι το 1904 διατηρούσε αρχείο, αποτελούμενο από 1594 έγγραφα, τα οποία επιμερίζονται σε αλληλογραφία που είχε δεχθεί και που είχε αποστείλει, Εγκυκλίους και αποφάσεις του Οικουμενικού Πατριαρχείου, του Μητροπολίτου Κρήτης, της Γενικής Συνέλευσης και της Προσωρινής Κυβέρνησης των Κρητών.